La mocadorà de Sant Donís arriba a Gandia per celebrar el 9 d'octubre
03 octubre 2024

## La mocadorà de Sant Donís arriba a Gandia per celebrar el 9 d'octubre03 octubre 2024Última actualització: 03 octubre 2024

![](../gestion/img/ff6cb4f58d43581b0232974b2f24581e31e2e4c42fe96018fdf222612d3a7384.jpg)  
  

La **regidora delegada de Polítiques Econòmiques i Comerç, Elena Moncho**; el **president de l'Associació de Pastissers i Forners de Gandia, Miguel Roselló**, i el **tresorer de l'entitat, Raül Llopis**, han presentat hui **l'onzena edició de la mocadorà de Sant Donís** a Gandia.

  
  
_"Segons la llegenda, en temps de Jaume I els homes obsequiaven les seues estimades amb uns dolços de massapà amb formes de fruites i hortalisses envoltats per un gran mocador de seda. Per això, els dies pròxims al 9 d'octubre, els aparadors dels forns de la ciutat s'ompliran de color amb aquests massapans"_, ha explicat l'edil.

  
  
Per celebrar el **Dia de la Comunitat Valenciana**, els pastissers i forners de la ciutat oferiran una mostra d'aquesta dolça tradició entre el divendres 4 d'octubre i el dimecres següent, dia 9.

  
  
Aquesta estarà al passeig de les Germanies, davant de la Casa de la Marquesa, i obrirà eixe divendres de 17 a 20:30 hores. D'altra banda, els dies 5, 6, 7 i 8 d'octubre, els estands estaran disponibles de 10 a 14 hores i de 17 a 20:30 hores. Finalment, el dia 9 la mostra només es podrà visitar entre les 10 i les 14 hores.

  
  
A més, el 4 i el 7 d'octubre, els membres de l'Associació duran a terme un taller didàctic per als xiquets i xiquetes de la ciutat. L'activitat tindrà lloc de 17:30 a 20:30 hores davant de la Casa de la Marquesa i, per dos euros, les persones que participen podran endur-se el seu propi massapà a casa.

  
  
Moncho ha explicat que la iniciativa té un marcat caràcter benèfic, ja que tots els diners recaptats aniran destinats al preventori infantil. _"Espere que la gent s'anime i vinga a gaudir d'aquesta bonica iniciativa amb els seus xiquets i xiquetes per tal que comencen a aprendre els costums del poble valencià"_, ha comentat Roselló.

  
  
Per la seua part, Llopis ha afirmat que, en el que a aquesta tradició es refereix, _"Gandia ja està al nivell de València"_. _"Al principi érem només uns pocs els que ens sumaven a aquesta iniciativa, però hem aconseguit recuperar aquesta tradició i pense que ja està més que arrelada a la nostra ciutat"_, ha destacat.

**Mocadorà al Grau**

  
Com a novetat, enguany la mocadorà també se celebrarà al Grau, on part dels pastissers i forners de la ciutat prepararan tallers i jocs infantils a la plaça de la Marina perquè els més menuts puguen conéixer aquesta tradició.

  
_"En el Grau és tradicional llegir un manifest al costat del pont i enguany hem volgut complementar la festa amb aquesta activitat"_, ha conclòs l'edil.

[Twittear](https://twitter.com/share)